En video, som er blevet delt over halvanden million gange på Facebook siden i går, viser en togfører, som tager fat i en ung mand og skubber ham over perronen på Hellerup Station.

I første omgang var beskeden fra drengens far, at togføreren ville blive anmeldt til politiet.

Forud er gået et længere optrin, hvor drengen vil forlade perronen, mens togføreren vil have ham til at blive.

Angiveligt har den unge mand skubbet til togføreren på vej ud af toget.

På Facebook giver mange dog udtryk for at togføreren handler for voldsomt. Og i første omgang var beskeden fra den unges far, Michael Nielsen, at togføreren ville blive anmeldt til politiet.

Men efter et møde med DSB sen fredag eftermiddag er beskeden en anden.

Læs også Voldsom video: DSB-togfører overfuser dreng for at skubbe

Familien siger nu til TV 2 Lorry, at den unge mand ikke anmelder episoden til politiet i første omgang.

Samtidig vil han betale en kontrolafgift, som han fik af togføreren inden optrinnet.

DSB har ikke ønsket at kommentere episode. Selskabet henviser til, at man ikke har det fulde overblik over optrinnet, da videoen på Facebook starter efter, at de to er kommet ud af toget.

Læs også To håndgranater fundet ved sø i København

- Vi er nødt til at få et samlet billede af, hvad der er gået forud, siger Anette Hougaard, Underdirektør, Togdrift, DSB

DSB er derfor i gang med at fremskaffe optagelserne fra overvågningskameraerne i toget. Det var endnu ikke lykkedes fredag aften.

Ifølge strafferetsekspert er det man ser på videoen ”helt efter bogen”.

TV 2 Lorry har vist videoen til en strafferetsekspert. Ifølge ham er det man ser på videoen ”helt efter bogen”

- Det afgørende er, om der er blevet brugt unødig vold. Og ud fra det, som man kan se på videoen, ser det ikke sådan ud, siger Erbil Kaya, der er advokat og ekspert i strafferet.

Han tilføjer, at ligegyldigt om den unge skubbede togføreren ud af toget eller stødte ind i ham ved et uheld, så har togføreren ret til at tilbageholde den unge, hvis han mener, at han blev skubbet.